In nomine sancte et individue Trinitatis, amen. Ego Ludovicus, Dei gracia Francorum rex. Notum facimus universis, presentibus et futuris, quod quandam terram Sancti-Mariani Altisiodorensis, secus Eglesiolas, acquiremus ad faciendam inibi novam villam que et Villa-Franca-regia dicitur. Ut autem villa cresceret in brevi, et quia volebamus multos ibi esse habitatores, ipsis concessimus omnes consuetudines Lorriaci, et intra villam et extra villam. Quod ut cognitum sit et ratum in posterum, conscribi fecimus et sigilli nostri impressione confirmavimus, subter insculpto karactere nostri nominis. Actum publice, Senonis, anno dominice Incarnacionis Mº Cº LXIIIº; astantibus in palacio nostro quorum apposita sunt nomina et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; constabulario nullo. Data per manum Hugonis, cancellarii. (Monogramme).